钦定古今图书集成/明伦汇编/氏族典/第348卷 > 周朝瑞
## 钦定古今图书集成/明伦汇编/氏族典/第348卷 > 周朝瑞

按《明外史周朝瑞传》：“朝瑞，字思永，临清人。万历三十
五年进士，授中书舍人。光宗嗣位，擢吏科给事中。拜
命后，陈慎初《三要》，因请留上供金花银，用佐军兴。而
疏词多指斥中贵，中贵恶之，激帝怒，贬秩调外。时列
谏垣甫四日也。未出都而熹宗立，诏复故官，疏请容
纳直言，又陈考选之弊，请慎别真才，帝并褒纳焉。”贾
继春之请安李选侍也，朝瑞力驳之，与继春往复者
数四。自是，右继春者皆不悦。天启元年再迁礼科左
给事中。时辽事方棘，明年二月，广宁失，诏停经筵日
讲。朝瑞以为言，乃命日讲如故。三月偕同官惠世扬
等极论大学士沈㴶，得旨切让。朝瑞等再疏发其贿
交李进忠及乳媪客氏状，末复侵其私人徐大化，语
过激。先是，大化承要人指，力攻熊廷弼，朝瑞恶之。无
何，王化贞弃广宁逃，大化又请立诛廷弼，朝瑞以廷
弼才可用，请令戴罪守山海。疏四上，并寝不行。大化
遂力诋朝瑞，朝瑞愤，亦丑诋大化，所司为两解之。然
朝瑞之祸，种于此矣。朝瑞骨鲠敢言，凡所论列，率与
中人相搘拄，衔之刺骨。后魏忠贤盗柄大化，为之腹
心，必欲杀朝瑞，窜其名。汪文言狱中矫诏，与杨涟等
五人并逮下镇抚狱，毙之。